| Medaljeoversikt |
| --- |
| Konkurrerte for LitauenLitauen Litauen |
| Friidrett: |
| Friidrett VM i friidrett |
| Bronse | Budapest 2023 | Diskos |
| Sølv | Eugene 2022 | Diskos |
| Friidrett EM i friidrett |
| Gull | Munchen 2022 | Diskos |
| Friidrett U23-EM i friidrett |
| Gull | Espoo 2023 |  Diskos |
| Friidrett U20-VM i friidrett |
| Gull | Nairobi 2021 |  Diskos |
| Friidrett U20-EM i friidrett |
| Gull | Tallinn 2021 |  Diskos |
| Friidrett U20-balkanmesterskapet i friidrett |
| Gull | Pärnu 2020 |  Diskos |
| Friidrett U18-balkanmesterskapet i friidrett |
| Gull | Vilnius 2019 |  Diskos |

**Mykolas Alekna** (født 2002) er en litauisk friidrettsutøver som konkurrerer i diskos. Han ble europamester i diskos under EM i friidrett 2022, og han har VM-sølv og VM-bronse fra 2022 og 2023. Den 14. april 2024 satte han ny verdensrekord i diskos, med 74,35 meter, under Oklahoma Throws Series World Invitational i USA.

Han er sønn av den tidligere diskoskasteren Virgilijus Alekna, som har både OL-gull og VM-gull i denne øvelsen.

Idrettskarriere
---------------

Alekna ble nasjonal U18-mester i diskos i 2018, og han fikk bronse under Baltic U18 Match senere samme år. I 2019 vant han U18-klassen i det nasjonale vintermesterskapet i friidrett (*Lithuanian Winter Throwing Championships*), og han ble nummer fire i det nasjonale U20-mesterskapet i friidrett i juni. I juli ble han nasjonal U18-mester i diskos. Under Sommer-EYOF 2019 (European Youth Olympic Summer Festival) ble han nummer ni i diskos, og han vant diskos under U18-balkanmesterskapet i friidrett 2019.

Han vant det nasjonale U20-mesterskapet i 2020, og han vant diskos under U20-balkanmesterskapet i friidrett 2020. Under det litauiske mesterskapet i friidrett 2020 ble han nummer fem, og han ble nummer to i Lithuanian Open Cup 2020. I 2021 fikk han sølv i diskos under det litauiske mesterskapet i friidrett, og han ble på nytt nasjonal U20-mester i diskos i juli. Samme år vant han diskos under U20-EM i friidrett 2021 og U20-VM i friidrett 2021.

I forbindelse med studier i USA vant han blant annet diskos under Pac-12 Championships i mai 2022, og han kom på andreplass under NCAA-mesterskapet i friidrett 2022. I juni 2022 vant han det litauiske mesterskapet, og vant med det sin første nasjonale seniortittel. Han deltok i Diamond League-stevnet BAUHAUS-galan i juni, og ble der nummer to med 69,81 meter, som var ny personlig rekord. Han fikk sølv i diskos under VM i friidrett 2022, bak Kristjan Čeh, og han vant VM i friidrett 2022. Også i 2023 vant han Pac-12 Championships, og han kom denne gangen på tredjeplass i NCAA-mesterskapet utendørs. Den 29. april satte han ny personlig rekord med 71,00 meter, under The Big Meet i Berkeley i California. Han vant U23-EM i friidrett 2023, og forsvarte i juli sin nasjonale tittel i diskos. I august deltok han i VM i friidrett 2023, og kom der på tredjeplass.

Under sesongåpningen i 2024, den 14. april, satte han ny verdensrekord med 74,35 meter under et stevne i Ramona i Oklahoma. Den gamle rekorden ble satt i 1986 av Jürgen Schult fra Øst-Tyskland.

Referanser
----------

1. ↑   worldathletics.org[Hentet fra Wikidata]
2. 1 2   calbears.com[Hentet fra Wikidata]
3. ↑   apnews.com[Hentet fra Wikidata]
4. 1 2 3  World Athletics - *Mykolos Alekna - Results*, besøkt 15. april 2024.

Eksterne lenker
---------------

* (en) Mykolas Alekna – World Athletics Rediger på Wikidata
* (en) Profil hos California Golden Bears